Pretoria-straatnaamdebakel ontbloot ANC se gebrek aan respek vir verskeidenheidDie nuwe naamborde wat aangebring is. Foto: AfriForum Jeug Die burgemeester van die Tshwane Metroraad, Kgosientso Ramokgopa, het die afgelope week probeer voorgee AfriForum Jeug se vreedsame oprigting van Kerkstraat-naamborde toon ŉ gebrek aan respek teenoor swartmense se erfenis. Ramokgopa se beskuldiging is ironies, aangesien die verloop van die straatnaamveranderingsproses in Pretoria die afgelope paar jaar die teendeel bewys: dit is eerder die ANC en Ramokgopa wat ŉ gebrek aan respek teenoor die land se kulturele verskeidenheid en erfenis toon. Dié stelling kan gestaaf word deur die wyse waarop AfriForum die afgelope paar jaar die straatnaamkwessie hanteer het, te vergelyk met Ramokgopa en die ANC se optrede oor die kwessie. AfriForum Jeug het die Kerkstraat-naamborde opgerig sonder om enige skade aan die bestaande naamborde aan te rig of die “nuwe” straatname toe te verf. Die simboliek hiervan is juis dat daar ruimte vir almal se erfenisse in die land moet wees. Daar behoort byvoorbeeld plek te wees vir sowel kultuurhistoriese straatname (soos Kerkstraat), as strate wat vernoem is na mense aan wie die ANC erkenning wil gee. In teenstelling hiermee het Ramokgopa se hantering van die straatnaamveranderingsproses eerder op ŉ daad van oneerbiedigheid en kulturele vandalisme neergekom, omdat ŉ streep – letterlik en figuurlik – deur tientalle name getrek is wat van besondere kultuurhistoriese waarde vir ŉ groot deel van die stad se inwoners is. Die Kerkstraat-naamborde wat deur AfriForum opgerig is, dui die Sepedi-, Afrikaanse en Engelse weergawes van die woord “kerk” aan. Die simboliek hiervan toon ŉ naam soos Kerkstraat is nie net vir die Afrikaners en ander minderhede van belang nie – die Kerkstraat-naamborde het immers op sosiale media ook groot steun vanuit die swart gemeenskap ontvang. Ramokgopa se pogings om AfriForum Jeug se optrede as “rassisties” te brandmerk, is misplaas en waarskynlik meer ŉ aanduiding van Ramokgopa en sy party se eie rassisme en onverdraagsaamheid. AfriForum het die afgelope paar jaar hard probeer om ŉ wen-wen oplossing vir die straatnaamkwessie te vind wat aan almal se erfenisse erkenning gee. Ek het tydens die naamveranderingsproses self met Ramokgopa vergader en omvattende voorstelle gemaak oor hoe almal se erfenisse in die straatnaamlandskap weerspieël kan word, sonder dat spesifieke straatname van besondere kultuurhistoriese waarde in die slag hoef te bly. Ramokgopa het persoonlik teenoor my onderneem om ŉ breë gespreksforum te reël waarheen verskeie rolspelers genooi sou word om oplossings te probeer vind. Hy het hierdie onderneming egter eensydig verbreek en die proses gestoomroller. Dié optrede kan beskou word as ŉ daad van minagting wat nie wedersydse erkenning en respek tussen gemeenskappe bevorder nie. Hierdie minagting van die sienings van Pretoria se onderskeie gemeenskappe was egter nie onverwags nie. Die gebrekkige raadplegingsproses in aanloop tot die naamveranderingsproses het dit reeds voorspel. Die Metroraad het onder Ramokgopa se leierskap hul eie riglyne vir openbare deelname geminag om die proses te stoomroller. Die verbreking van Ramokgopa se onderneming tot ŉ gesprek, het AfriForum uiteindelik met geen ander keuse gelaat as om die saak hof toe te neem nie. AfriForum het reeds drie keer sukses in die hof behaal. Eers het AfriForum ŉ interdik van die hooggeregshof bekom om die Metroraad te verhoed om die “ou” straatname (wat vir ŉ wyle saam met die “nuwe” straatname vertoon is) te verwyder en die naamborde terug te plaas wat reeds verwyder is. Die Metroraad het egter geweier om hulle by die uitspraak te berus en het sonder sukses na ŉ volbank regters in die hooggeregshof geappelleer. Tydens die appèlsaak het regter Molefe opgemerk die haas waarmee die Metroraad die “ou” straatname verwyder het nadat hulle verneem het AfriForum beplan regstappe om die verwydering te keer, aan dwarsboming van die gereg grens. Indien die Metroraad net so doeltreffend met dienslewering was as met die nagtelike verwydering van die “ou” straatnaamborde, sou Pretoria inderdaad ŉ baie beter plek gewees het. Die Metro se verdere appèl tot die hoogste hof van appèl in Bloemfontein het ook misluk en die Metro beplan nou om die konstitusionele hof te nader. Hoewel die Metroraad natuurlik die volste reg het om dit te doen, is dit duidelik dat hulle die regsproses gebruik om vir tyd te speel, sodat hulle weens die hangende appèl nie die hof se beslissing hoef uit te voer om die “ou” straatname terug te plaas nie. Dit is in almal in Pretoria se belang dat wedersydse erkenning en respek tussen alle gemeenskappe bevorder word en dat daar ruimte moet wees vir die erfenisse van al die onderskeie gemeenskappe. AfriForum sal aanhou om hom op vreedsame wyse hiervoor te beywer. As dit tot irrasionele beskuldigings teenoor AfriForum Jeug lei, soos wat Ramokgopa en ŉ paar ander kulturele vandale in sy geledere die afgelope week gedoen het, dien dit tot aansporing dat ons almal nóg harder sal moet werk om die miskenning van verskeidenheid en ons erfenis in die land teen te werk.